DNS verbind verdagte met Hankey-plaasaanvalSebenzile Simane (32), ‘n voormalige plaaswerker, verskyn in die hooggeregshof in Port Elizabeth. (Foto: Raahil Sain/ANA) DNS-monsters wat geneem is van die voormalige plaaswerker van Hankey in die Oos-Kaap wat daarvan beskuldig word dat hy ’n vrou glo wreed aangeval, haar geskiet en toe voor haar dogter verkrag het, stem ooreen met DNS wat op lakens en ŉ kortbroek op die toneel gevind is. Die forensiese ontleder ao. Kirsty Heynes het Donderdag in die hooggeregshof in Port Elizabeth getuig in die saak teen Sebenzile Simane. Simane (32) staan tereg op aanklagte wat insluit huisbraak, roof, menseroof, ontvoering, verkragting, poging tot verkragting, die feit dat hy ŉ kind gedwing het om ŉ seksuele oortreding te aanskou en poging tot moord, die onwettige besit van ŉ vuurwapen en ammunisie asook roof met verswarende omstandighede. Hy pleit onskuldig op dié aanklagte. Die aanklagte teen Simane spruit uit ŉ aanval op ŉ 44-jarige vrou en haar drie kinders in hul plaashuis in Maart verlede jaar. Volgens Heynes stem die beskuldigde se DNS nié net ooreen met dié van die Hankey-saak nie, maar ook met DNS wat tydens ŉ ander saak in Patensie, sowat 12 km van Hankey, verkry is. Items wat in die Patensie-saak getoets is, was ŉ mes, twee vadoeke en ‘n klapmus. Die DNS op een van die vadoeke is ŉ presiese ooreenstemming met dié van die Hankey-saak, het Heynes vandag in die hof getuig. Maroela Media het vroeër berig die voormalige plaaswerker wat die aanval na bewering op sy eie uitgevoer het, is op 23 Maart verlede jaar in die huis in nadat hy verskeie skote deur ŉ glasdeur afgevuur het. Die kinders het daarna na hulle ma se slaapkamer gevlug. Simane is daarheen en het ook in die kamer skote afgevuur. Volgens die klagstaat is die ma in haar boude geskiet terwyl sy haar kinders probeer beskerm het. Simane het glo gedreig om een van die kinders te skiet en het toegang tot die kluis geëis. Hy het die vrou en kinders daarna na die sitkamer geneem en hulle met draad vasgebind. Simane het daarna die vrou na ŉ slaapkamer geneem waar hy haar na bewering verkrag het. Volgens die klagstaat het Simane daarna die 13-jarige dogter na haar ma se kamer geneem waar hy glo gedreig het om haar ook te verkrag. Die ma het weer eens gepleit dat haar kind gespaar word. Simane het die vrou daarna glo weer verkrag, dié keer voor die dogter. Nadat hy items in die huis bymekaar gemaak het, het Simane die vrou gedwing om hom in haar voertuig na ŉ kitsbank te neem om kontant te onttrek. Sy het toe ontsnap. Die verhoor duur voort.